Oorvol Kougadam goeie nuus vir boere | News24
Oorvol Kougadam goeie nuus vir boere
DIE Kougadam naby Patensie het gister oorgeloop ná die onlangse goeie reën in die dam se opvangsgebied.
Die dam was aan die begin van die week 95% vol.
Volgens Pierre Joubert, hoofbestuurder van die Gamtoos-besproeiingsraad, is dit goeie nuus vir die gebied se boere, en kan hulle uitsien na 'n baie goeie jaar vir produksie.
"Hierdie water sal genoeg wees om die boere vir die volgende jaar van water te voorsien, maar omdat vrese bestaan dat die gebied heel moontlik 'n droë tyd betree, is ons vol vertroue dat hulle die water steeds baie spaarsamig sal gebruik," aldus Joubert.
Dit is egter nie sulke goeie nuus vir die Nelson Mandelabaai-metro se waterprobleme nie. Volgens Joubert is die munisipaliteit op slegs 28% van die dam se voorraad geregtig, sonder dat die huidige beperking van 15% bygereken is.
"Dan is daar ook nog die moontlikheid dat verdere beperkings binne die afsienbare toekoms op water wat deur die munisipaliteit uit die dam onttrek word, ingestel mag word," het Joubert gesê.
Hy het weer beklemtoon dat die metro se waterprobleme nie opgelos sal word voordat fase 2 van die Nooitgedacht-skema voltooi is nie, wat nog sowat drie jaar kan neem.
"Die water vloei maar broekskeur oor die damwal. Daar is gevolglik geen vloedgevaar nie," aldus Joubert.